Výsledky kontroly stavebných výrobkov vo výrobkovej skupine - radiátory a konvektory

Na základe plánu práce na 2. polrok 2012 sa v termíne od 03. 09. do 28. 09. 2012 uskutočnila celoslovenská akcia SOI, zameraná na kontrolu dodržiavania povinností vyplývajúcich zo zákona NR SR č. 90/1998 Z. z. o stavebných výrobkoch v znení neskorších predpisov a Vyhlášky MVRR SR č. 558/2009 Z. z., ktorou sa ustanovuje zoznam stavebných výrobkov, ktoré musia byť označené, systémy preukazovania zhody a podrobnosti o používaní značiek zhody.

Cieľom kontroly bolo v zmysle vyššie uvedeného zákona preveriť preukázanie zhody stavebných výrobkov, ktoré sú podľa Vyhlášky MVRR SR č. 558/2009 Z. z. Prílohy č. 1 zaradené do skupiny:
4004 - vykurovacie telesá bez vlastného zdroja energie - radiátory, konvektory

Predmet kontroly 

Predmetom kontroly boli stavebné výrobky - Radiátory a konvektory ako vykurovacie telesá bez vlastného zdroja tepla, určené do sústav ústredného vykurovania budov, s vykurovacím médiom voda a para, na ktoré sa pri preukazovaní zhody v systéme 3 uplatňuje harmonizovaná európska technická špecifikácia (výrobková norma): 

STN EN 442-1: 2000 + A1: 2004 Radiátory a konvektory. Časť 1: Technické parametre a požiadavky.

Obsah kontroly

Obsahom kontroly bolo preveriť:
- označenie CЄ na obaloch paliet a jeho oprávnenosť,
- vydanie ES vyhlásenia zhody s deklarovaním parametrov vlastností podľa príslušnej výrobkovej normy a uvedenie identifikačných údajov o výrobcovi a výrobku,
- uvedenie údajov k označeniu CЄ na obale paliet a v sprievodnej dokumentácii podľa Prílohy ZA.3 STN EN 442-1/A1: 2004.

V ý s l e d k y   k o n t r o l y

Inšpektoráty SOI v rámci svojej regionálnej pôsobnosti vykonali za sledované obdobie celkovo 84 kontrol, ktorými preverili 4 výrobcov, 5 dovozcov, 59 dodávateľov a 16 predajcov.
Z celkového počtu kontrol boli zistené nedostatky v prípade 23 kontrol, čo predstavuje podiel 27 %. 

Výsledky kontroly sú v nasledujúcej tabuľke.

Z i s t e n é   n e d o s t a t k y -  radiátory a konvektory
	
Výrobky bez označenia CЄ
/ neoprávnené použitie	Nepredložené vyhlásenie zhody	Návod na použitie
chýba / nie je 
v štátnom jazyku	Označenie obalu údajmi podľa EN chýba / nie je
v štátnom jazyku	
PJ / PD	/ € /
Hodnota	PJ / PD	/ € /
Hodnota	PJ /PD	/ € /
Hodnota	PJ / PD	/ € /
Hodnota	
/
	/	20 / 192	58 489	2 / 5	719	8 / 141	46 010	

	Na jednom druhu výrobku boli zistené súbežne viaceré nedostatky

	Poznámka:  PJ - prevádzkové jednotky (výrobca, dovozca, dodávateľ, predajca)
		PD - počet druhov (typov) radiátorov 

Ako vyplýva z tabuľky, najčastejším zistením bola skutočnosť, že 20 distribútorov nemalo pri kontrole k dispozícii vyhlásenia zhody na 192 druhov výrobkov v hodnote 58 489 €. Na základe toho však následne  prijali dobrovoľné opatrenia, že do termínu predloženia vyhlásenia zhody nebudú výrobky predávať. Vyhlásenia zhody následne predložili v požadovanom termíne v každom prípade. 

Pri kontrole označenia výrobkov na obale a  v sprievodnej dokumentácii v zmysle požiadaviek technickej špecifikácie STN EN 442-1: 2000 + A1: 2004 sa zistilo 141 druhov výrobkov v hodnote 46 010 €, u ktorých neboli na obale uvedené vlastnosti a požadované parametre (napr. tepelný výkon, prevádzkový tlak).

Čo sa týka informácií určených pre spotrebiteľov, ako sú návody na používanie, konštatujeme, že tieto spravidla spĺňali požiadavky STN EN 442-1:2000+ A1: 2004.
Hore uvedené nedostatky sa zistili v najväčšej miere u subjektov, ktoré distribuovali a predávali výrobky vyrobené v Turecku. Išlo predovšetkým o panelové radiátory oceľové a plechové. 

Na odstránenie zistených nedostatkov subjekty prijali vlastné dobrovoľné opatrenia, ktorými sa zaviazali, že výrobky do doby ich odstránenia nebudú predávať.

Záver

Vzhľadom na uvedené zistenia je možné konštatovať, že kontrolná akcia splnila svoj cieľ.

Vykonané kontroly potvrdili, že radiátory a konvektory patria k výrobkom, ktoré sa vyrábajú a dodávajú predovšetkým na základe zákazky, čo do istej miery obmedzilo možnosti vykonania kontrol označenia CЄ a označenia údajmi na obale priamo fyzických výrobkov. Zistenie, že napriek tomu až 141 druhov výrobkov nemalo označenie potrebnými údajmi, poukazuje na stále pretrvávajúcu nevedomosť podnikateľských subjektov predovšetkým o konkrétnych požiadavkách príslušných technických špecifikácií - harmonizovaných technických noriem.

Za pozitívum kontrol možno považovať fakt, že neboli zistené žiadne výrobky bez označenia CЄ a že povinnosť výrobcov mať k dispozícii vyhlásenie zhody priamo pri kontrole, nebola porušená ani v jednom prípade.

Kontroly preverili u podnikateľských subjektov úroveň poznania technických predpisov a legislatívy súvisiacej s uvádzaním a s umiestňovaním radiátorov a konvektorov na náš národný trh. Súčasne splnili aj funkciu osvety, v rámci ktorej dotknuté subjekty získali informácie dôležité pre podnikanie  v súlade so zákonom. 

Za zmienku stojí poznatok z praxe, že početnosť radiátorov a konvektorov a ich zastúpenie v súčasnej ponuke na trhu poukazuje na väčší záujem o vykurovanie klasickými radiátormi ako konvektormi i napriek tomu, že s ohľadom na dosiahnutú výhrevnosť je vykurovanie konvektormi efektívnejšie.